Video: Schwarzenegger reageer ná voorval‘n Skermskoot uit die video. Die akteur, fiksheidsghoeroe en voormalige Kaliforniese goewerneur Arnold Schwarzenegger het gereageer op Saterdag se voorval by die Arnold Classics in Johannesburg. Die voorval in die Sandton-konvensiesentrum is op video vasgevang en sedertdien wyd op sosiale media versprei. In die video kan daar gesien word hoe Schwarzenegger met aanhangers omgaan voordat ŉ man met ŉ aanloop kom en Schwarzenegger hard in die rug skop. Die 71-jarige Schwarzenegger het later sy Twitter-volgelinge in ŉ twiet gerus gestel dat hy nie in die voorval beseer is nie. “Dankie vir julle besorgdheid, maar daar is niks om julle oor te bekommer nie. Ek het gedink ek word net deur die skare gestamp, wat baie gebeur. Ek het [eers later] besef ek is geskop toe ek die video, soos julle almal maar, gesien het,” lui die twiet. ‘n Skermskoot uit die video. Schwarzenegger het sy volgelinge verder gevra om nie hul fokus op die video te plaas nie, maar eerder op die 24 000 atlete wat oor die naweek aan 90 sportsoorte tydens die Arnold Classics deelneem. Maroela Media het vroeër berig die geleentheid is ŉ inisiatief van Schwarzenegger om fiksheid, liggaamsbou en sport te bevorder. Die Arnold Classics, wat na Schwarzenegger genoem is, is ’n jaarlikse multisport-gebeurtenis ter viering van verskillende sportsoorte – van akrobatiese gimnastiek, boogskiet, pluimbal en vlugbal tot stoei. As die video nie speel nie, kyk dit hier op Twitter. Hope #ArnoldSchwarzenegger is ok … ???? pic.twitter.com/TI1n3vbVLN — Michelle Leyland (@shell_lou) May 18, 2019